Roberto Assagiolis gyldne middelvej, af Sam Keen\nDu er her: Hjem / Roberto Assagioli interviews / Roberto Assagiolis Gyldne Middelvej\nRedaktøren på Psychology Today, Sam Keen, går i dette fremragende interview tæt på Roberto Assagioli og hans psykosyntese. Interviewet (fra 1974) er et af de bedste levende vidnesbyrd på den visdom som gjorde Assagioli kendt over hele verden og som faderen til en psykologi med en sjæl.\nAf Sam Keen, Oversat af Ella Ostermann\n”En redaktør for Psychology Today rejser til Firence for selv at afgøre om Psykosyntesen er et ægteskab mellem det bedste elementer af den moderne psykologi eller et misk mask af sammenbragte ord.”\nFor mere end et halvt århundrede siden, da Freud skabte psykoanalysen i Wien, var Roberto Assagioli, dr. med., i gang med at udvikle psykosyntesen i Italien.\nMeningerne om hans arbejde er delte. Nogle mener at han har sørget for at viljen igen anerkendes af psykologien, og at han har udarbejdet en levedygtig idé om det transpersonlige Selv, og sammensat en terapeutisk teknologi der afspejler den højeste visdom moderne psykologi har at byde på. Mike Murphy og Stuart Miller fra Esalen mener at psykosyntesen er en omfattende vision der sandsynligvis kan føre til et ’ægteskab’ mellem den humanistiske, den transpersonlige og den forskningsbaserede psykologi. Andre ser Assagiolis tanker om viljen som et victoriansk tilbageslag, hans transpersonlige Selv som et slet skjult lån fra idealistisk teologi og hans teknikker som et eklektisk miskmask.\nAssagiolis kontor er et lille rum i hans lejlighed som ligger over instituttets hovedkvarter. Bøger over to hele vægge; Ralph Waldo Emerson, Herman Keyserling, Abraham Maslow og Carl Gustav Jung ser ud til at være de foretrukne. På den næstnederste hylde står Jonathan Livingstone Havmåge mellem Rollo May og Erik Erikson. Skrivebordet er antikt og fyldt med ting og papirer (shamanens talismaner); friskplukkede blomster (som de tigerliljer jeg kender fra Tennessee), et barometer, et ur, et køkkenur, en vægt, De forenede nationers flag, en stjerneglobus, to ordkort – ENERGI og GOD VILJE. Væggene, der engang har været hvide, er nu gulnede som gamle knogler. En overfyldt victoriansk S-formet sofa besætter værelsets ene hjørne.\nAssagioli rejser sig for at byde mig velkommen. Han er gammel, tynd og svagelig, men hans glade ansigt er livligt og stråler af livskraft. Hans spidse fipskæg og laksefarvede smokingjakke af fløjl giver ham et skær af gammeldags autoritet.\nAssagioli: Vi lægger meget større vægt på det højere ubevidste og på udviklingen af det transpersonlige Selv. I et af sine breve skrev Freud, ”Jeg er kun interesseret i menneskets kælderetage.” Psykosyntesen interesserer sig for hele bygningen. Vi forsøger at bygge en elevator som kan give personen adgang til alle niveauer af personligheden. Ærlig talt, så er en bygning med kun kælderetage meget begrænset. Vi ønsker at åbne op til tagterrassen, hvor man kan solbade og kigge stjerner.\nVi vil skabe en syntese af alle dele af personligheden. Det betyder at psykosyntese er holistisk, global og inklusiv. Den er ikke modstander af psykoanalyse eller adfærdspsykologi for den sags skyld, men den insisterer på at behovene for mening, for højere værdier, for et åndeligt liv, er lige så virkelige som biologiske og sociale behov. Vi bestrider at der findes isolerede menneskelige problemer. Tag fx sex. Sex eksisterer ikke i sig selv. Sex er forbundet med alle andre funktioner. Såkaldte sex-problemer forårsages ofte af magtkampe mellem to personer, og kan kun løses ved hjælp af en udredning af det komplekse samspil mellem de to.\nKeen: De kendetegn, De har nævnt indtil videre er stort set teoretiske. Er psykosyntesens terapeutiske teknologi på nogen måde forskellig fra psykoanalysens?\nAssagioli: Psykosyntesen anvender flere øvelser og teknikker end vi kan komme ind på her. Vi har systematiske øvelser med henblik på udvikling af alle personlighedens funktioner. Allerførst udforsker vi personlighedens bevidste og ubevidste aspekter ved at lade patienterne skrive selvbiografier, dagbog, udfylde spørgeskemaer, og ved at tage flere forskellige tests som fx TAT, frihåndstegning etc. Som terapien skrider frem bruger vi afslapning, musik, kunst, åndedrætsøvelser, koncentrationsøvelser, visualisering, den skabende fantasi, evokative visuelle symboler og ord, samt meditation. Men jeg vil gerne understrege at alle individer er forskellige, og at ingen teknikker kan bruges pr. automatik.\nKeen: Udviklede psykosyntesen sig fra psykoanalysen?\nAssagioli: Ja. I 1910 var Freud ukendt i Italien. Komiteen der skulle bedømme min doktorafhandling, kviede sig ved at acceptere at jeg skrev om psykoanalyse, men gav mig lov til sidst. Jeg tog til Zürich for at studere hos Eugen Bleuler, som opdagede skizofrenien. Da jeg kom tilbage, praktiserede jeg psykoanalyse i Italien, men opdagede snart dens begrænsninger.\nKeen: Hvilket forhold havde De til Freud og Jung?\nAssagioli: Jeg mødte aldrig Freud personligt, men jeg korresponderede med ham, og han skrev til Jung, at han håbede at jeg ville arbejde for at fremme psykoanalysens sag i Italien. Men jeg blev hurtigt en kætter. Derimod havde jeg et hjerteligt og godt forhold til Jung. Vi mødtes mange gange i årenes løb og havde nogle dejlige samtaler. Af alle moderne psykoterapier er Jungs den der i teori og praksis kommer tættest på psykosyntesen.\nKeen: Hvori ligner de hinanden, og hvori består forskellene?\nAssagioli: Med hensyn til terapi er vi enige om at tage afstand fra ”sygeliggørelse”, altså at fokusere på sygdomstegn og symptomer på en formodet psykologisk ”lidelse”. Vi ser mennesket som en grundlæggende sund organisme, hvori der kan være en midlertidig ”funktionsfejl”. Naturen forsøger altid at genoprette harmoni, og i psyken dominerer princippet om syntese. Der eksisterer ikke uforenelige modsætninger. Det er terapiens opgave at hjælpe individet med at transformere personligheden, og med at integrere tilsyneladende modsætninger. Både Jung og jeg har understreget nødvendigheden af, at en person udvikler de højere psykiske funktioner, den åndelige dimension.\nMåske illustreres forskellen bedst med et diagram over de psykologiske funktioner.\n1. Sansning, 2. Følelse, 3. Begær, 4. Fantasi, 5. Tanke, 6. Intuition, 7. Viljen og selvet som iagttageren.\nJung skelner mellem fire funktioner: sansning, følelse, tanke og intuition. Psykosyntesen siger at Jungs fire funktioner ikke er en udtømmende beskrivelse af det psykologiske liv. Vores synspunkt kan beskrives således: Vi betragter forestillingsevnen eller fantasien som en særskilt funktion. Der er også en gruppe funktioner der tilskynder os til handlinger i den ydre verden. Denne gruppe omfatter instinkter, tendenser, impulser, begær og stræben. Her kommer vi til noget meget centralt og fundamentalt i psykosyntesen: Der er en fundamental forskel på drifter, impulser, begær og viljen. I menneskets indre er der ofte konflikter mellem begær og vilje. Og vi placerer viljen i en meget central position i selvbevidsthedens eller egoets kerne.\nKeen: (Pas på – farlig grund – hvor begær står i modsætningsforhold til vilje, opstår en tragisk konflikt som kun kan løses ved at en stærk mand griber ind. Jeg har mistanke om at viljekraftens jernhånd lurer i syntesens fløjlsbløde handske.) Hvorfor placerer De viljen i centrum af egoet? Er De talsmand for en ny form for voluntarisme? (NOTE: Den opfattelse at viljen er livets inderste væsen) Skal vi ændre Descartes til: Jeg vil, og derfor er jeg?\nAssagioli: Jeg mener at viljen er den moderne psykologis Askepot. Den er blevet forvist til køkkenet. Den victorianske idé om at viljekraft kunne overvinde alle forhindringer, blev tilintetgjort af Freuds opdagelse af den ubevidste motivation. Men uheldigvis førte det til at den moderne psykologi fik et deterministisk syn på mennesket som et bundt stridende kræfter uden noget centrum. Det står i direkte modsætning til menneskets umiddelbare oplevelse af sig selv. På et eller andet tidspunkt, måske i en krise hvor der er fare på færde, sker der en opvågnen som fører til at individet opdager sin vilje. Denne åbenbaring af at selvet og viljen er tæt forbundne, kan ændre hele en persons oplevelse af sig selv og verden. Han opdager at han er et levende subjekt, en skuespiller, som er udstyret med evnen til at vælge, til at skabe relationer, og til at skabe ændringer i sin egen personlighed, i andre og i sine omstændigheder. Denne oplevelse fører til en følelse af helhed, sikkerhed og glæde. Da den moderne psykologi har negligeret viljens centrale position, benægter den at vi har en umiddelbar oplevelse af selvet. Når man bliver overbevist om at man har en vilje, opdager man den tætte forbindelse mellem viljen og selvet. Det er den eksistentielle oplevelse af den rene selvbevidstheds umiddelbare opmærksomhed. Det er selvbevidsthed der adskiller mennesket fra dyrene. Menneskene er bevidste, men ved også at de er det. Vi kan udtrykke betydningen af selvbevidsthed, foreningen af villen og væren ved at sige (i modsætning til Descartes): ”Jeg er bevidst om væren og villen,” eller: ”Jeg er et villende selv.”\nKeen: (Jeg tror at han smadrede det deterministiske korthus som den ”videnskabelige” psykologi har levet i, siden årsag og virkning overtog tronen. Min Gud, han prøver at gøre os ansvarlige for vores identitet! Overraskelse. Umage allierede. Introspektion og villede handlinger fører begge til opdagelsen af viljen. Assagioli opdager viljen ved at kigge indad.\nAssagioli: Jeg tror at de fleste diskussioner om identitet løber af sporet, fordi akademiske psykologer ikke gør sig den ulejlighed at eksperimentere på passende måder. De lader rotter løbe gennem labyrinter, men de går ikke ind i det indre laboratorium og undersøger deres egen oplevelse af viljen. De kan lidt uærbødigt sammenlignes med de teologer der nægtede at se gennem Gallileis teleskop, fordi de var bange for at deres verdenssyn skulle blive forstyrret.\nDe negligerer introspektion, som er det bedste laboratorium en psykolog har.\nKeen: Kan De beskrive viljen yderligere?\nAssagioli: Nej. Den er ubeskrivelig. Det handler om umiddelbar oplevelse, ligesom oplevelsen af rød eller blå. Kan De fortælle mig hvordan det er at opleve blå?\nKeen: (Det allerhelligste er altid tomt. I hjertet af alle tankesystemer ligger det ubeskrivelige. Spørg en rationalist om hvordan man spotter en klar og distinkt ide, eller en freudianer om hvordan man opdager et ødipuskompleks, eller en positivist om hvordan man verificerer verifikationsprincippet, og svaret vil være en stammen der dækker over en forlegen stilhed. Begyndelsespunktet er altid et mysterium) Ja…. Næsten. Blå er kølig som rindende vand og er forskellig fra rød, der er som kanel eller solen. Når De taler om viljen, er det så nærmest det som findes i en preussisk rygrad, eller som de varme væsker der løber gennem Henri Bergsons ”élan vital”?\nAssagioli: Nej. Efter min mening er élan vital den sande libido uden den specifikke seksuelle betydning som Freud har givet begrebet. Den er dynamikken, kraften, energien som ligger til grund for livet. Viljen er mere ligesom den ’styrende faktor’ i personligheden, end den vitale kraft.\nKeen: Men det forudsætter at der er en eneste vilje, en eneste styrende kraft. Fra Sankt Paulus til Sankt Freud har oplevelsen af den splittede vilje plaget menneskeheden. ”Det gode jeg vil, det gør jeg ikke”, og viljen til at leve står i modsætning til viljen til at dø. Hvordan vil De forene de modstridende viljer?\nAssagioli: Det er ganske sandt – der er en mangfoldighed i selvet, men viljen er dybest set den aktivitet af selvet som står over mangfoldigheden. Den styrer, regulerer og afbalancerer personlighedens andre funktioner på en kreativ måde. Jeg tror ikke på at der er en fundamental splittelse, en uløselig konflikt, i mennesket. Jeg tror ikke på at viljen til at dø står i modsætning til viljen til at leve. Det, der upræcist kaldes den ”splittede vilje”, skal i virkeligheden ses som konflikten mellem den centrale vilje og en mængde drifter, begær og ønsker. Det er en almen erfaring. Konflikter findes i alle normale individer. Uden dem var der ikke brug for psykoanalyse eller psykosyntese! Ethvert valg indebærer konflikt: skal jeg blive inde eller skal jeg gå en tur – man kan ikke gøre begge dele på en gang. I neurotiske konflikter er der et desperat forsøg på at kunne opnå to uforenelige ting på samme tid. Men i en normal person kan viljen enten mindske eller eliminere konflikten ved at anerkende et hierarki af behov og ved at foranstalte en passende tilfredsstillelse af alle behov. Den centrale vilje uddelegerer opgaverne til andre dele af personligheden. Lad mig bruge en analogi som er central for min måde at tænke på. Viljen er som en dirigent. Han fører sig ikke frem, men er komponistens og partiturets ydmyge tjener.\nKeen: (Jeg hører feminine stemmer i kulisserne: ”Filosofi og psykologi har i vesten altid været ”ophøjet til” mandeemner, ofte i selskab med cigarer efter middag og skjult mandschauvinisme. Hvad med det feminine perspektiv? Er det den mandlige psyke eller den menneskelige psyke han beskriver?) Røber placeringen af viljen i selvets centrum ikke et særligt maskulint perspektiv? I traditionelle vendinger anses styring, kontrol, assertion og aggression for at være maskuline egenskaber. Den kvindelige del af arten formodes at være mere imødekommende, omsorgsfuld og flydende. Mener De at der er en særlig ”feminin” komponent i selvet? En særlig feminin vilje? Hvordan afbalancerer De selvets maskuline og feminine elementer?\nAssagioli: Viljen er ikke kun assertiv, aggressiv og kontrollerende. Der er også den accepterende vilje, den eftergivende vilje, den dedikerede vilje. Man kan sige at der er en feminin polaritet af viljen – den villede given afkald, den glædesfulde accept af personlighedens andre funktioner. Jeg kan sige det samme på en anden måde. I selvets kerne er der både et aktivt og et passivt element, et der handler og et der ser på. Selvbevidsthed indebærer at være vidne – et rent, objektivt, kærligt vidne – til det der sker indeni og udenfor. I den betydning er selvet ikke en dynamik i sig selv, men er et vidne, en der ser på, en iagttager som overvåger strømmen. Men der er en anden del af det indre selv – den villende eller den styrende aktør – som aktivt bryder ind for at orkestrere personlighedens forskellige funktioner og energier, som forpligter sig og igangsætter handlinger i den ydre verden. Så i centrum af viljen er der en forening af maskulint og feminint, vilje og kærlighed, handling og iagttagelse.\nKeen: (Både/og i stedet for enten/eller. Sådan er det syntesiske princip, som forbinder det som sædvanligvis er adskilt. Østlig filosofi placerer essensen af mennesket i en ikke-af-denne-verden iagttager. Vestlig filosofi lægger den menneskelige værdighed- som følge af de teknologiske landvindinger – i evnen til at kontrollere verden, til at handle. Assagioli forener øst og vest. Fungerer blandede ægteskaber, eller skaber de filosofiske bastarder?)\nKeen: Hvordan hjælper psykosyntese folk til at skabe denne olympiske holdning af ubunden styrke?\nAssagioli: Teknikker knyttes altid til den enkeltes situation, så man kan ikke generalisere. Men jeg kan nævne to grundlæggende teknikker: disidentifikation og træning af viljen.\nJeg vil begynde med et fundamentalt psykologisk princip: Vi domineres af alt det, som vores selv identificerer sig med. Vi kan dominere og beherske alt det, som vi ikke identificerer os med. Normalt begår vi alle den fejltagelse at identificere os med et eller andet indhold i bevidstheden og ikke med selve bevidstheden. Nogle mennesker identificerer sig med deres følelser, andre med deres tanker, andre med deres sociale roller. Men identifikationen med en del af personligheden tilintetgør den frihed der kommer af at opleve det rene ”jeg”.\nEn krise berøver tit en person den funktion eller rolle, som vedkommende har identificeret sig med: en atlets krop lemlæstes, en elskendes elskede stikker af med en omvandrende poet, den dedikerede arbejder må trække sig tilbage. Derved påtvinges man disidentifikationsprocessen, og en løsning er kun mulig gennem en døds- og genfødselsproces, hvorigennem personen træder ind i en mere omfattende identitet. Men en sådan proces kan foregå ved et bevidst samarbejde. Øvelsen i disidentifikation og identifikation kræver at man praktiserer opmærksomhed og at man bekræfter: Jeg har et legeme, men jeg er ikke mit legeme. Jeg har følelser, men jeg er ikke mine følelser. Jeg har et job, men jeg er ikke mit job … Osv. Systematisk introspektion kan hjælpe med at eliminere alle begrænsede selv-identifikationer.\nKeen: Denne teknik ligner den buddhistiske vipassana meditation hvor man blot iagttager tanker, følelser og billeder der kommer forbi.\nAssagioli: Ja, og det fører til den erkendelse at iagttageren er forskellig fra det der iagttages. Derfor er det naturlige stadium for selvet efter disidentifikationen en ny identifikation: Jeg erkender og bekræfter at ”Jeg er ren selvbevidsthed. Jeg er vilje og i stand til at lede, styre og bruge alle mine psykologiske processer og mit fysiske legeme.” Målet med disse øvelser er at lære at disidentificere sig når man vil, og at adskille selvet fra alle overvældende følelser, personer, tanker eller roller, og at erhverve sig den ubundne og neutrale iagttagers overblik og udsyn.\nKeen: Jeg forstår godt hvordan De kommer frem til den rene oplevelse af selvet som iagttager, men hvordan i alverden kan De påstå at viljen er i stand til at regere og styre alle de andre psykologiske funktioner? Viljen synes tit at være magtesløs overfor infantile drifter. Somme tider er den en magtesløs fange der regeres af en infantil tyran. Når depressionen sætter ind, vreden bruser op eller det seksuelle begær sprudler, forekommer viljeskraften at være svag, mere lig en aldrende forælder end personlighedens handlekraftige chef.\nAssagioli: Viljen kan på samme måde som personlighedens andre funktioner udvikles og styrkes systematisk. Hvis den er svag, kan den optrænes gennem regelmæssig træning på samme måde som muskler udvikles gennem fysisk træning. Og hvis en person begynder med en svag vilje, kan han måske, på nærmest mirakuløs vis som følge af overkompensation, udvikle en vilje der er stærkere end normalt. Alle har tilstrækkelig vilje til at starte udviklingen af mere.\nKeen: (Når nogen taler om at udvikle viljeskraft ser jeg to modstridende billeder for mig. 1) Den ”self-made” mand: Horatio Alger, Dale Carnegie, og ”Hvordan man udvikler et stærkt jeg på 30 dage”. Jeg nærer mistanke om overfladiskhed. 2) Offeret: Neurose er indre passivitet. Depression er tillært hjælpeløshed. Uden en stærk vilje forbliver et menneske offer. Måske. Ambivalensen i forhold til viljesbegrebet, eller rettere negligeringen af den, er i den moderne psykologi en afspejling af forlegenheden ved begæret efter personlig magt. Vores magtinstinkt er blevet udtrykt og kanaliseret ud i videnskab og teknologi, politik og krig. Hvorfor ikke have udviklingen af indre styrke som et åbenlyst mål?)\nKeen: Hvilke andre teknikker bruger De til at udvikle viljen med?\nAssagioli: Lad mig gøre det helt klart: Psykosyntese handler ikke primært om at udvikle viljestyrke. Styrke er en nødvendig viljestilstand, men den er ikke hele viljen. Det er lige så vigtigt at udvikle en intelligent vilje og en god vilje. Vi har mange teknikker til udvikling af alle disse kvaliteter. Jeg behandler dem grundigt i Viljens psykologi. En teknik er at visualisere den ”ideale model.” Se så levende som muligt for dig, hvordan dit liv ville se ud, hvis du havde en stærk vilje. Visualiser at du har både det indre og det ydre herredømme. Vi anbefaler også daglig brug af nogle ”unyttige øvelser” hvis formål er at styrke selvdisciplinen. Man kan beslutte sig for at stå på en stol i 10 minutter, eller løbe en mil om dagen, eller kontrollere et voldsomt temperament. Det er sværere at udvikle en intelligent vilje. Hvis viljen er i direkte opposition til stærke følelser eller drifter, vil viljen blive overvældet, og vi må derfor lægge en strategi, for at nå de mål vi vil nå. Lad os for eksempel tage en person som er i sine begærs vold og ønsker at befri sig for denne besættelse. Jo mere han tænker på besættelsen, jo stærkere bliver den. Men han kan trække sin opmærksomhed tilbage og erstatte den med en ny interesse. Han kan opdyrke en nyttig ”besættelse”. Hvis man holder nye billeder op foran sine øjne, er der en tendens til at skabe den virkelighed billedet viser. Det er en velkendt psykologisk lov: Billeder eller mentale forestillinger og ideer har en tendens til at skabe de fysiske tilstande og ydre handlinger som svarer til dem. Eller som William James sagde: ”Alle billeder har en drivkraft i sig.”\nJeg bruger blandt andet en meget simpel teknik med nogle kort, hvorpå der er trykt fremkaldende ord som: RO, TÅLMODIGHED, LYKSALIGHED, ENERGI, GOD VILJE. Når disse kort placeres rundt om i rummet, fremkalder de de holdninger og egenskaber de symboliserer. Jeg bruger også kunstværker på samme måde. For eksempel er Fra Angelicos Transfiguration et synligt symbol på den transformation af personligheden der finder sted, når en person kommer i forbindelse med det transpersonlige Selv.\nKeen: (Er dette naivt, eller er det en klog anvendelse af vekselvirkningen mellem krop og sind? Jeg ved det ikke. Tilståelse: En aften stillede jeg et kort med ordet HERLIGHED op i mit hotelværelse og ventede på resultatet. Om morgenen vågnede jeg op i mugne, krøllede lagner til solskin der strømmede ind, lyden af kirkeklokker og en gylden dag fuld af florentinsk kaffe, Leonardo da Vinci, og – helt sikkert – herlighed. Men vi ved alle at sådanne holdningsmæssige indpakninger skyldes suggestion, gør vi ikke?)\nKeen: God vilje hører vel egentlig mere til i religion end i psykoterapi. Kan viljen ikke være sund uden at være god?\nAssagioli: Nej. En person er altid i en social kontekst. Han er ikke en isoleret enhed. Så jo mere konflikt der er, jo mere energi spildes der. Hvis vi skal opnå grundlæggende fred, må viljerne harmoniseres. Selv-centrering er utroligt ødelæggende for det samarbejde, som er nødvendigt for at en person kan leve et fuldt liv i samfundet. Hvorfor skal god vilje betragtes som en ’luksus’-dyd, som kun vedrører religiøse mennesker? Jeg vil endda gå et skridt videre. Det samme princip gælder for et individs forhold til naturen og universet. Ingen person kan være så arrogant at han betragter sig selv som uden forbindelse til universet. Om man kan lide det eller ej, så er mennesket en del af den universelle vilje, og det må på en eller anden måde indstille sig på og villigt acceptere det universelle livs rytmer. Harmoniseringen og foreningen af den individuelle og den universelle vilje – den kinesiske identifikation med Tao, den stoiske accept af skæbnen, eller den kristne Guds vilje – er et af de højeste menneskelige mål, selv om det sjældent realiseres.\nKeen: Indtil Maslow begyndte at tale om metabehov, var psykologien i forlegenhed, så snart der var noget der lignede metafysik eller religion. Nu ser det ud til at mysticisme og medicin går hånd i hånd. Indebærer en sund selvbevidsthed nødvendigvis et religiøst engagement?\nAssagioli: Ikke nødvendigvis. Det jeg kalder personlig psykosyntese, kan opnås gennem en forståelse af det lavere og det mellemste ubevidste. Men nogle mennesker oplever kedsomhed og en følelse af meningsløshed, når de grundlæggende psykologiske behov er blevet dækket, og der er opnået en vis grad af sundhed, og de begynder en søgen efter et højere formål i livet. Som Jung formulerede det, er det nok for nogle personer at være normale og tilpassede, hvor andre hungrer efter transcendens. Der er en ny ”fjerde kraft” indenfor psykologien – den transpersonlige psykologi – som forsøger at udforske de behov og aspirationer der ligger ud over selv-virkeliggørelse og humanistisk psykologi.\nKeen: På Freuds tid var der en stærk kulturel sammensværgelse hvis formål var at undertrykke libidoen, at tvinge den til at forblive ubevidst. Mener De at der er en lignende sammensværgelse hvis formål er at undertrykke den religiøse impuls? Vi ser ud at skamme os lige så meget over vores begær efter mening, som det victorianske samfund skammede sig over erektioner og lyster der ikke kom fra hjertet.\nAssagioli: Mange mennesker ser ud til frivilligt at have underkastet sig et spirituelt ”hvidt snit”, en undertrykkelse af det sublime og en total fornægtelse af det transpersonlige Selv. Derfor forbliver det højere ubevidste stort set ukendt for mange mennesker. En stor del af psykologien opmuntrer til at antage et nedvurderet selv-billede ved at hævde, at alle religiøse og åndelige impulser blot er sublimeringer af seksuelle instinkter. Denne form for reduktionisme ignorerer det faktum, at mange af de mest skabende mennesker i historien beretter om oplevelser af transpersonlig natur. Med hvilken ret kan vi benægte at åndelige drifter er mindre virkelige, grundlæggende og fundamentale end seksuelle og aggressive drifter?\nKeen: Hvorfor skulle mennesker undertrykke det sublime? Hvad er det, der er så truende ved paradis?\nAssagioli: Det er ikke mere mystisk end undertrykkelsen af seksuel ekstase. Vi frygter det sublime, fordi det er ukendt, og fordi vi, hvis vi lukker virkeligheden ind i form af højere værdier, forpligter os til at handle på en ædlere måde. Godhed, samarbejde, at slippe selvoptagethed og at tage ansvar for åndelig vækst, følger med anerkendelsen af det Højere Selv.\nKeen: Hvilken natur har det transpersonlige Selv? Taler De om et væsen der er adskilt fra det selv vi har en direkte oplevelse af, når vi er selv-opmærksomme?\nAssagioli: Min kære ven, jeg kan ikke fortælle Dem hvordan det transpersonlige Selv er. Maslow prøvede at beskrive det og højdepunkts oplevelsernes natur i The Psychology of Being. En direkte oplevelse af det transpersonlige Selv er sjælden, og forening med det ligeså. Men mange mennesker har en viden om det, som er formidlet af det højere ubevidste, eller overbevidstheden. Jeg kan beskrive nogle af virkningerne. Det manifesterede sig spontant i kreativiteten hos de store universelle genier som Platon, Dante og Einstein. Andre kommer i forbindelse med det gennem bøn og meditation. Eller de føler måske et kald eller en dragning fra en højere kraft. Sproget er altid utilstrækkeligt, når det drejer sig om transpersonlige og åndelige oplevelser. Alle udtryk er symbolske, og mange forskellige symboler er blevet anvendt: oplysning, psykens nedstigning til underverdenen, opvågnen, renselse, transmutation, psykospirituel alkymi, genfødsel og befrielse.\nKeen: Jeg formoder at der findes teknikker i psykosyntesen til udvikling af det transpersonlige Selv.\nAssagioli: Ja. Her virker teknikken med indre dialog fortrinligt. Man forestiller sig en viis person der kender svarene på de problemer man står overfor. Hvis man kunne få et interview med dette menneske, hvad ville det så fortælle? Det er din indre lærer…..\nKeen: (Jeg er bange for at min indre guru er senil. Han giver mig modstridende råd: tag det roligt/arbejd hårdere, risiker alt/bliv hvor du er, tillad dig at skeje ud/vær fornuftig. Han kan aldrig beslutte sig for om han er på Dionysos’ eller Apollons side.)\nAssagioli: Hvis man lytter efter et svar, kan det komme spontant gennem en tredje person, en bog man læser, eller gennem udviklingen i det der sker i og omkring én. Det er også altid godt at praktisere meditation. Sommetider foreslår jeg klienter at skrive et brev.\nAssagioli: Ja. ”Kære transpersonlige Selv…” Prøv, og se hvad der sker.\nAssagioli: Til det sted hvor du sender dine vrede breve, når du fortæller en du elsker eller en fjende hvad du mener om ham.\nKeen: Jeg kan aldrig helt gennemskue om psykosyntese teknikker er naive eller brilliante. De forekommer mig tit at være en smule for enfoldige. (Skal jeg indrømme, at jeg, efter gårsdagens møde og hans ”simple” analyse af neurose som værende en vaklen i beslutningssædet, da holdt op med at ryge cigaretter for tid og evighed?)\nDer er en gammel tradition for at forbinde visdom og tåbelighed. Er et víist menneske enfoldigt? Er den forenkling der kommer med alderen visdom eller træthed? Og er psykosyntese en moderne version af en visdomsskole? Hvad er forskellen på et vist menneske og en tåbe?\nAssagioli: Visdom er endnu mere umoderne end viljen. Den oprindelige betydning af visdom har intet at gøre med tåbelighed. Selvfølgelig indebærer visdom åndens større enkelhed, men det er ikke enfoldighed. På kinesisk er tegnet for visdom en kombination af vind og lyn. Det vise menneske er ikke et der er uforstyrreligt og udbrændt, men et der som vinden ikke mere kan fanges, og som slår ned som et lyn, når det er nødvendigt. Visdom er forbundet med intuition, (det er derfor den er blevet opfattet som en kvinde – Sophia) og med at se tingenes helhed, og på den måde knytter den an til det transpersonlige perspektiv. Det er evnen til at lege med modsætningerne og til at skabe en syntese. Jeg formoder at alder hjælper med at opnå noget af det perspektiv der er nødvendigt for at skabe harmoni mellem de tilsyneladende modsætninger.\nKeen: Hvilke begrænsninger har psykosyntese? Hvis De skulle kritisere deres eget system, hvad ville de så kritisere?\nAssagioli: Det må være Deres opgave, men jeg skal nok. Mit svar er paradoksalt. Psykosyntesens begrænsning er, at den ikke har nogen grænser. Den breder sig for meget ud, er for omfattende. Dens svaghed er at den accepterer for meget. Den ser for mange sider på samme tid, og det er et minus.\nKeen: (Det er mit ”selverkendelses” spørgsmål. De fleste ”berømte” mennesker får højst 8. Jeg giver Assagioli et rent 13-tal. Han ser ind bag sine egne øjne.)\nKeen: Hannah Arendt siger at tilgivelse er nøglen til handling og frihed. Uden tilgivelse styres livet af gentagne tvangshandlinger og en endeløs cyklus af bitterhed og gengældelser. Alligevel letter kun få psykoterapeuter på hatten for den. Nogle, som Janov, synes at opmuntre til bitterhed og vrede mod forældre og samfund, fordi de er kilden til den oprindelige smerte. Fortæl mig hvad psykosyntesen har at sige om tilgivelse, ansvar og taknemlighed.\nAssagioli: I psykosyntesen lægger vi vægt på individuel ansvarlighed. Lige meget hvad der er sket en person, må vedkommende tage ansvar her og nu for de ændringer som han ønsker at foretage i sin personlighed, og ikke bebrejde sine forældre eller samfundet. Jeg er imod mange ting i det moderne samfund og er revolutionær, men vi må ændre det indefra, fordi det er vores samfund. Jeg anbefaler forståelse for og medlidenhed med de mennesker der har såret én. Måske er man ikke såret så meget som man tror. Selvfølgelig er vi betinget af fortiden, men vi har evnen til at forstøde den, til at gå væk, til at forandre os. Forældre sårer for det meste deres børn af uvidenhed og ikke fordi de er ondskabsfulde, og det er frigørende at tilgive dem, der ikke ved bedre i stedet for at gemme på krænkelser og selvmedlidenhed. Tilgivelse bliver også nemmere, når man kommer i kontakt med menneskehedens virkelige lidelse. Jeg har et forslag som går ud på, at unge mennesker som led i deres uddannelse, skal besøge hospitaler, institutioner for sindslidende og slum, så at de kommer i direkte kontakt med menneskelig lidelse uden at teorier, statistikker eller politiske ideologier kommer imellem.\nKeen: Efter religionens forfald i Vesten og tabet af overgangsritualerne – fødsels- og dødsritualer – er det blevet psykologiens opgave at hjælpe mennesker med at klare overgangskriser og skelsættende situationer. Hvordan har De det med døden? Som 85-årig, hvordan ser den ud for Dem?\nAssagioli: Døden er for mig først og fremmest som en ferie. Der er mange hypoteser om døden, og ideen om reinkarnation forekommer mig at være den mest fornuftige. Jeg har ikke nogen direkte viden om reinkarnation, men med min tro kommer jeg i godt selskab med hundreder af millioner af Østens mennesker, med Buddha og mange andre i Vesten. Døden er en normal del af en biologisk cyklus. Det er mit legeme der dør, og ikke hele mig. Så det bekymrer mig ikke så meget. Jeg kan dø i aften, men jeg vil gladeligt tage et par år mere for at udføre det arbejde der interesserer mig og, tror jeg, gavner andre. Jeg er til rådighed. Humor hjælper også, ligesom proportionssans. Jeg er ét individ på en lille planet i et lille solsystem i en af galakserne.\nKeen: (Det er ikke så let at vide hvad der beviser et verdenssyns gyldighed og den terapi der bringes til torvs. Alle former for terapi har dramatiske successeer og lige så dramatiske fiaskoer. Et bevis for succes i psykosyntesens tilfælde kunne være dette alment fattelige: Da Assagioli talte om døden var der ingen ændring i hans stemme eller tonefald, og lyset spillede stadig i hans mørke øjne, og hans mund var hele tiden lige ved at smile.)\nRoberto Assagioli døde den 23. august, gammel og mæt af dage.\nSam Keen, der er konsulterende redaktør på Psychology Today har en mastergrad i teologi fra Harvard Divinity School og en Ph.D. i filosofi og religion fra Princeton. Han har undervist ved Rutgers University, Louisville Presbyterian Seminary og Prescott Colleges Center for the Person i Arizona. Han er freelance skribent og underviser, hans bøger indbefatter: Apology for Wonder, To a Dancing God, Telling your Story og Voices and Visions.


Ligesom ved skabelsen af nye byområder er tanken om ”det rette sociale miks” et tilbagevendende mantra i arbejdet med at forbedre forholdene i Danmarks mest udsatte boligområder.\nRessourcestærke grupper skal ind i boligområderne, men er fx fleksibel udlejning, kombineret udlejning og kommunal anvisningsret til boligerne en blanding, der rent faktisk virker? Eller skal tingene vendes lidt på hovedet? Sådan spørger Gunvor Christensen, der er forsker på SFI, Det Nationale Forskningscenter for Velfærd.\nEt af kerneargumenterne i arbejdet med at forhindre en al for stor koncentration af udsatte familier i belastede områder er blandt andet, at børn i udsatte familier har større chancer for at klare sig godt i livet, hvis færre i deres omgangskreds har sociale problemer. Et af midlerne er at skabe et miks imellem ressourcestærke og ressourcesvage, men hvor man hidtil har forsøgt at få ressourcestærke til at flytte ind i de udsatte områder. Men kunne det være omvendt?\n”Det er lidt paradoksalt, at man regulerer fra bunden. Forstået på den måde, at man gerne vil have flere ressourcestærke ind i de udsatte boligområder, så området og beboerne får et løft, men omvendt vil man helst ikke have de ressourcesvage ind i områder, som er mere velfungerende. Det er ikke rigtig en diskussion, som der er fokus på,” siger Gunvor Christensen.\nSvært at ændre mikset\nSFI afholdt midt i november i Odense en konference om emnet under titlen ”Mere socialt miks i udsatte boligområder – er det et godt boligpolitisk mål?” om netop det komplekse emne. Forskning peger på, at det er svært at ændre på mikset og skabe gode resultater.\nSå hvordan løfter man de mennesker, der bor i landets mest udsatte områder, samtidig med at man gør områderne mere attraktive? Hvad fortæller forskningsresultaterne om virkningen af arbejdet, hvilke lokale erfaringer gør man sig med effekterne, og hvordan spiller det\nboligsociale arbejde sammen med de politiske målsætninger?\n“Vi kan overordnet sige, at det er svært at ændre det sociale miks i de udsatte områder. Der er et markant indflytningsmønster, hvor ressourcesvage, der senere klarer sig bedre flytter, og det mønster er svært at ændre på. Man kan også spørge, hvem man egentlig skaber dette miks for. Er det for beboerne, eller er det for boligorganisationerne, eller er det for kommunen,” siger Gunvor Christensen.\nSenere på året udkommer to videnskabelige artikler fra SFI, der handler om effekten af, hvorvidt en højere andel af velfungerende naboer påvirker unges uddannelses- og kriminalitetsmæssige status.


FraugdeMTB - FraugdeMTB - body amour links (1/2)\nbody amour links\nEMNE: body amour links\nbody amour links\t1 år 2 måneder siden\t#3001\nefter søndagens udfordringer og opfordringer til at bruge div. albue og knæ samt rygskjold ville jeg lige starte denne tråd!\nJeg er ikke ekspert i, hvad der er det rigtige, men vi kan da hjælpe hinanden herinde!\nJeg fik et godt tilbud fra www.diamantben.dk på knæ og albue beskyttere fra FOX - de er til LIGHT IMPACT dvs. lidt blødere i det på skallen. De er fine og er gode at køre med længe. De er dog ikke noget særligt!\nalle knæ og albue beskyttere er varme, nogen mere end andre - mine knæpads har været super om vinteren til at skåne de gamle knæ mod kulden.\nmener de kostede 500 for pakken dvs. halv pris.\nIXS har gode priser og laver udmærkede produkter, så vidt jeg har hørt og set brugt live, hvor johs har demonstreret albue beskytterne på fineste vis.\nJeg synes ikke nødvedigvis, man får mere for pengene ved at betale mere!\nPOC er helt med fremme i teknologien og design - har kun hørt godt om mærket, men det er ret dyrt!\nCamelbac og andre laver drikkerygsæk med rygskjold i tasken - smart til de lange ture, men tungt til et alm. spor hvor en dunk er nok\nJeg har en langærmet Mesh-shirt fra mærket "Oneal" som har alt i sig - ryg, albue, skulder, bryst. Selvom den er i Mesh, så er den varm at have på - den er nok mest lavet til at køre nedad med og jeg skulle KLART have købt med lynlås foran - hold k.... et helvede at få af igen - jeg tror faktisk efterhånden, at jeg ville kunne kringle mig ud af en spændetrøje.\nmit bud på et fint setup (så det ikke vejer for meget og man stadig kan få luft er), at købe knæ, albue samt rygskjold hver for sig - så har kroppen lidt mere hud at ånde med.\nGiv jeres besyv med hvad i har købt eller hørt godt om og læg så links op!\nGenerelt kunne det jo være fedt at dele gode køb man har gennemprøvet/testet\nJeg forsøger at finde links til noget af det gejl jeg har liggende!\ntrail og XC inspireret\nbody amour links\t1 år 2 måneder siden\t#3002\nrygskjold eksempel fra Torben Nielsen\nbody amour links\t1 år 2 måneder siden\t#3003\nJeg kan varmt anbefale G-form både som knæ- og albuebeskyttere til brug ved cykelture. De sidder behageligt, og man mærker ikke man har dem på. De er bløde, men bliver hård, hvis du falder og kommer i kontakt med jord, sten etc.\nJeg falder meget, og har haft god gavn af dem\nMan kan ofte finde det billigere på nettet, hvis man lige søger lidt.\nbody amour links\t1 år 2 måneder siden\t#3004\nJeg bruger disse\n..som Thomas skriver så virker de fint\nbody amour links\t1 år 2 måneder siden\t#3005\nBrugte POC ryg og knæbeskyttere på varme sommerdage, også i Østrig. Bruger i øvrigt også knæpuderne på arbejde, når jeg arbejder i shorts.\nJeg har aldrig prøvet andet, men det er lækkert, men ja også dyrt.\n+behageligt stof mod hud\n+alt beskyttelse er varmt, men ikke noget der gør noget.\n- skal tit købes i udlandet, hvilket er bøvlet hvis det skal byttes.\nbody amour links\t1 år 2 måneder siden\t#3010\nJeg har handlet en del hos CoolMTB og også fået nogle gode rabatter hos dem. De har flere modeller af IXS udstyret.\ntænkte vi måske kunne skaffe nogle ekstra gode priser fra dem hvis vi samler vores indkøb.....kunne folk evt. melde ind hvad de tænker at investere i ?\n- hvis der er potentiale kunne vi så få en række vareprøver fra dem (eller få dem ud en aften og præsentere det) således vi kan teste størrelser og kvaliteter, men det kræver nok vi køber lidt mere end 2 x 2 sæt knæ og albue beskyttere (Jesper Roger og jeg skal hver have 1 sæt).\ninputs imødekommes ASAP


Gensyn med de sangglade Trolls - Tim Schou lægger stemme til 'Kvist' - Stevnsbladet\nForside>Alle indlæg>I byen>Biografen>Gensyn med de sangglade Trolls – Tim...\nBiografenI byenStore HeddingeTop News\nTim Schou fra Stevns lægger stemme til den mandlige hovedrolle ’Kvist’ i animationsfilmen ‘Trolls på verdensturné’.\nStore Heddinge: Trolls er tilbage, og denne gang skal de på deres første verdensturné. Det bliver et eventyr uden lige, og undervejs opdager de, at der er mere end én slags Trolls: Det viser sig, at der er hele seks forskellige troldestammer – med hver sin musiksmag spredt udover kloden.\nDe to hovedroller, Poppy og Kvist, tager på verdensturné i Trolls 2. (Foto: Universal Pictures)\nSpørgsmålet er nu, om de kan mødes til musikalsk topmøde, og sammen glæde sig over musikken, selvom de spiller hver deres genre? Kan Techno-Trolls enes med Rock-Trolls, synes Klassisk-Trolls, at det er værd at lytte til Pop-Trolls og hvad med Country-Trolls og Funk-Trolls? Kan de mødes og enes på kryds og tværs?\nAnimationsfilmen ’Trolls på verdensturné’ har original musik af Justin Timberlake og er instrueret af Walt Dohrn.\nDen mandlige hovedrolle, ’Kvist’ bliver speaket af sanger og sangskriver Tim Schou, der tidligere har lagt stemme til et par andre ting, og han har endvidere sunget en række introsange til forskellige Disney film og serier.\nTim Schou er født og opvokset på Stevns, og han vender ofte hjem til sin hjemegn. Snart kan man høre hans tale og sang i Snurretoppens højtalere, når han lægger stemme til Kvist. (Bjarne Hyldgaard)\n– Men det her er helt klart min største speak rolle, og det har været magisk at få lov at lege med materialet og lidt af en oplevelse at stå med Justin Timberlakes råspor i ørerne og prøve at gøre ham kunsten efter på dansk, samtidig med at skulle give karakteren ’Kvist’ mit eget twist, fortæller Tim Schou til Stevnsbladet.\n– Jeg elsker at dubbe og lægge stemme til tegnefilm. Det er simpelthen noget af det sjoveste, man kan få lov til at lave. Men det er også hårdt og stressende, fordi det går så stærkt – og tid er penge når man først er igang, så man får ikke mange forsøg til at lægge klatten, forklarer Tim Schou, der netop nu er klar med sine nye single “Where You Are”, der udkommer torsdag den 13. august.\n’Trolls på verdensturné’ vises med dansk tale og sang. Udover Tim Schou er bl.a. Stine Bramsen, Lise Baastrup, Jesper Binzer og Rasmus Botoft stemmerne bag de musikalske Trolls.\nFilmen vises i Snurretoppen den 15., 23. og 29. august samt 6. og 20. september.\nTags:Tim Schou, Trolls\nNæste indlægSådan bruger man mundbind


Gæsteindlæg: En kostomlægning der battede!\nJeg er meget stolt af at kunne præsentere bloggens første gæsteindlæg, som er skrevet af Linda Bruun, der står bag bloggen BRUUN by BRUUN, som primært handler om mode, men som også indimellem har indlæg om kost og træning. Jeg har fulgt Linda et års tid på hendes blog og dermed fulgt hendes store kostomlægning og efterfølgende vægttab (inden for normalområdet), og det er imponerende! Især fordi hun stadig holder det og trives utrolig godt med sin nye livsstil. Det er da inspirerende! Derfor har jeg aftalt med Linda, at hun foreløbig laver to gæsteindlæg her på bloggen, så hun også kan inspirere alle jer, der måske ikke kender hende. Det første indlæg kommer her, og det handler om kosten. Det næste vil handle om træning og kommer snart.\nDet med kost; det er en pudsig ting. Meningerne er uendeligt mange og holdningerne ligeså. Kost har næsten skabt mode i dag. Nogle er for proteiner – andre er imod dem, og det kan jeg mærke i min hverdag. Jeg gik ned med stress for 6 år siden – hårdt, koldt og meget kontant. Min mave var ét stort rod, og jeg var ulykkelig, bange og ramt da jeg rendte på toilettet i pendulfart; ikke sejt som feminin, stolt og selvstændig kvinde! Diagnosen stod så klart – mavesår / irritabel tyktarm. Jeg fik undersøgt min kost, og gennem en kunde i min butik fandt jeg frem til en kostanalyse Metabolic Typing.\nFind det rigtige for DIG\nDet er vigtigt at man ikke ”bare” prøver en ny kost som var det dagens nye bluse. Det skal være det rigtige for DIG. Jeg matchede på proteinkost, og gik så i gang. De første 5 dage spiste jeg KUN proteiner – dvs. kød morgen, middag og aften. Ingen mælkeprodukter mm. Kun kød. Mørkt kød skal man ikke spise for meget af (jeg får det en gang om ugen). Kylling, kalkun, kogt skinke derimod var en god basis for mig. Efter de 5 dage spiste jeg så grønt til hvert måltid, og hver morgen lavede jeg æggehvider på panden med laks eller kødpålæg (fx kogt skinke med lav fedtprocent), og sådan fortsatte jeg så. Min mave kom i balance, ingen uregelmæssige toiletbesøg, oppustet mave eller mavekramper – det virkede. Det skal siges at ovenstående er en opstartskur; jeg spiser nu alskens bønner og grøntsager til, alt slags fisk, og 1 styk frugt i døgnet (spiser ikke længere andet end det ene stykke frugt om dagen, og får kun frugtsukker derfra), nødder som mellemmåltider (men pas nu på med ikke at spise for mange – de er fede i sig selv, og der skal få til at opretholde et stabilt blodsukker), rigeligt vand, laktosefri mælk og yoghurt. Jeg knalder ud med hjemmelavet mayonnaise (æggeblomme, hvidvinseddike og olivenolie), bacon og en klat smør på min steak af og til – da min krop reagerer positivt på fedt.\nDet er VIGTIGT, at man undersøger hvilken kost man er skabt til – for ellers føler man sig sulten og træt. Det er naturligt, at man føler sig drænet de første dage, pga sukkeret der mangler mm., men det skal ikke fortsætte. Jeg er træt af Paleo-guruer (Paleo er det fine navn for proteinkost) – det er ikke svært at leve på proteinkost, eller sammensætte kød og grønt eller lave mos af selleri/persillerod i stedet for kartofler – så dumme er vi ikke, vel? Jeg er træt af at se, at det bliver fortærsket i medierne, og kogebøgerne bliver sprøjtet ud en masse; der er MASSER af gratis opskrifter på nettet at hente. Det er IKKE svært.\nJeg har tabt mig 13 kg, og min krop er drænet for vand og fedt på usunde steder; det har været en gave for mig. Sammensat med god motion, går det stærkt. Jeg tabte de første 9 kg på et halvt år og fortsatte så med at tabe mig, indtil min vægt nu er stabil – 13 kg fra starten af projektet, og den har været stabil i 8 måneder nu. Der er noget om snakken, når man lever efter den kost, man er skabt til; og ja, jeg får da også en klat sovs eller det stykke kage, når der er gæster eller jeg er ude – men der bliver også prompte kvitteret med mavekramper og hjertebanken, så jeg er ikke et sekund i tvivl om, at mit velvære har alt at gøre med min daglige kost.\n_ Linda Bruun\n7 Comments CATEGORIES: Kost TAGGED: kost, sundhed, vægttab\nJonna Boe says\n27. november 2012 at 11:47\nHvor er det sejt og inspirerende! Er helt enig i, at man skal finde hvad der virker bedst for sig selv, en kulhydratfattig kur virker for eksempel slet ikke hvis man træner hårdt hver dag, ligeledes passer en kur hvor man skal forberede meget og spise ofte, hvis man er en travl karrierekvinde – Det er med at tilpasse sig sin hverdag 🙂\n28. november 2012 at 8:01\nDet er altså godt gået, utroligt hvad den rette kost kan gøre!\n28. november 2012 at 13:05\nÅh ville ønske jeg havde den vilje til at forandre mig selv, mærkeligt hvorfor der ofte skal et eller andet alvorligt til, før vi kan tage os sammen!\n3. december 2012 at 18:30\nInspirerende og velskrevet indlæg! Thumbs up 🙂\nBloganbefaling: Fashion Caramel | StyleStories siger:\n27. november 2012 kl. 16:51\n[…] så vil jeg da lige nævne, at jeg i dag har fint besøg ovre på Sund&Slank-bloggen af Linda fra bloggen BRUUN by BRUUN, der gæsteblogger om sin succesfulde kostomlægning. Superfint […]\nGæsteindlæg: Træning giver mig fantastisk velvære! | Sund&Slank siger:\n14. januar 2013 kl. 10:31\n[…] metode, der virker for hende, og giver hende overskud i hverdagen og ikke mindst en stærk krop. Læs også hendes indlæg om kost, hvis du ikke har været forbi det […]\nTo er bedre end én! | Sund&Slank siger:\n3. maj 2013 kl. 11:33\n[…] gæstebloggere til at skrive et motiverende indlæg ind i mellem, som Linda tidligere har gjort det HER og […]\nSkriv et svar til Bloganbefaling: Fashion Caramel | StyleStories Annuller svar


Aeromoov Baby-Rejseseng - AeroMoov\nDu kan opstille baby-rejsesengen fra AeroMoov og pakke den sammen igen i løbet af få sekunder! Det er nemt at tage denne lette og kompakte baby-rejseseng med sig hvor som helst, og den overholder de strengeste sikkerhedsstandarder.\nOpstilling og sammenpakning på bare 2 sekunder\nLet, vejer under 5 kg\n2 niveauer, med vuggeindsats\nMadras i høj kvalitet\nAeroMoov baby-rejsesengen vejer mindre end 5 kg! Ikke længere noget med at bakse med en tung rejseseng, og selv storebror eller storesøster kan nemt bære rejsesengen.\nTransporttasken til baby-rejsesengen er elegant og fylder ikke meget, så du kan gemme rejsesengen af vejen på et minimum af plads. Ved siden af garderobeskabet, under trappen eller hvor som helst, hvor der er lidt plads!\nEn overnatning hos bedstemor eller bedstefar, et besøg hos venner, en tur til stranden eller bare i haven derhjemme: Du kan tage rejsesengen med dig overalt, så dit lille barn kan få den nødvendige søvn. Og de gennemsigtige sider gør, at du ikke taber dit barn af syne.\n2 niveauer til babyer og småbørn\nDer er sørget for et mellemniveau til babyer, så du ikke behøver række for langt for at tage dit barn op. Når børn kan sidde op med ret ryg, er tiden inde til at skifte til det laveste niveau! På den måde sover og leger dit barn altid på den sikrest mulige måde. Madrassen er nem at justere. Der er også 2 fodstøtter til at skåne mors og fars rygge.\nSamlet pakke i høj kvalitet giver den bedste søvn og legekomfort!\nHøjkvalitets-madrassen i PU-skum er 3 cm tyk og giver optimal rygstøtte. Baby-rejsesengen overholder de strengeste sikkerhedsstandarder EN716-1-2008 og A1-20133.\nDette produkt har overbevist mig … Det er uundværligt, hvis du vil rejse uden bekymringer.\nhurtig opstilling og opbevaring, og det er tilmed barnemad\nkompakt: kan være overalt, på, under, mellem\nlet: < 5 kg\nkan anvendes overalt: hjemme, i haven, på ferie, i parken, på stranden\nsamlet pakke: kvalitetsmadras i PU-skum medfølger\nMellemniveau til babyer op til 2 måneder\nMål på soveområde (L x B)\nMål på babys soveområde (L x B)\nYdermål (L x B x H)\nMål på opbevaringstaske (L x B x D)\nHvordan monterer man baby-rejsesengen?


Livsfarlig søvn: Masser af hjemløse sover udendørs i sneen | TV 2 Lorry\nLivsfarlig søvn: Masser af hjemløse sover udendørs i sneen\nDer er fortsat masser af gadesovere i København, viser ny optælling. Især udlændinge sover i det fri.\nSneen daler fra himlen i disse dage, og kulden er blevet alvor. Selv en kort gåtur kan stikke og svie i både fingre, fødder og kinder.\nDet er tragisk at se, at især mange udlændinge sover på gaden\nJepser Christensen, Socialborgmester\nMen selvom vinteren er over os, så er der ikke nødvendigvis tag over de hjemløse.\nDet viser nattens optælling, hvor Københavns Kommunes Hjemløseenhed og Projekt Udenfor var på gaden for at lokalisere gadesovere.\nKnapt 20 medarbejdere fandt 44 gadesovere - heraf var tre af dem danskere, mens de 41 var udlændinge.\nFor de udenlandske hjemløse er problemet, at mange af dem opholder sig ulovlig i Danmark.\nKommunen kan og må kun hjælpe dem, såfremt de kan fremvise et CPR-nummer eller kan bevise, at de opholder sig lovligt i landet.\nTil dem findes der en række nødherberg, men de bliver hurtigt fyldt på de kolde dage.\n- Det er tragisk at se, at især mange udlændinge sover på gaden. Der er dog relativt få danskere, som sover i kulden. Og vi kan faktisk tilbyde tag over hovedet og et måltid mad til alle danske hjemløse på vores natcafeer, skriver socialborgmester Jesper Christensen (Soc. Dem.).\nLæs også Hjemløse går en kold tid i møde: Her er der ekstra madrasser\nMillionbesparelser på hjemløseområdet\nTorsdag kunne TV 2 Lorry fortælle, at man vil sparre over 2 millioner kroner i Hjemløseenheden, hvilket svarer til en fjerdedel af den samlede enhed og cirka fem arbejdsstillinger.\nJeg tror på, at vi får flere gadesovere igen\nKatja Møller-Jørgensen, Hjemløseenheden\nGadeplansmedarbejderen Katja Møller-Jørgensen fra Hjemløseenheden er ikke et sekund i tvivl om, at det vil være katastrofalt.\nHun går jævnligt tur om aftenen og morgenen for at opsøge byens hjemløse udendørs og sende dem videre i systemet.\n- Der vil ikke være lige så mange på gaden til at opsøge de hjemløse og hjælpe dem videre. Så jeg tror på, at vi får flere gadesovere igen, siger hun til TV 2 Lorry.\nHjemløsenheden har gjort et stort arbejde for migranterne på gaden, og man har hjulpet 150 tilbage til deres hjemlande det seneste år.\nLæs også Politikere raser: Københavns udsatte mister 50 millioner\nBesparelserne skyldes, at regeringen har droppet det særlige tilskud til Københavns udsatte, som har været givet siden 2003.\nDet er altså op til kommunen selv at skaffe de nødvendige midler.\n- Der er ingen tvivl om, at hjemløshed er en høj prioritet i København. Hvordan det ser ud nu, når vi skal finde budgetbidrag til de statslige puljer, der forsvinder, kan jeg ikke svare på. Men det er noget af det, vi tager fat på efter vinterferien, siger socialborgmester Jesper Christensen til TV 2 Lorry.\nTællingen af gadesovere sker to gange om året, og sammenligner man antallet af gadesovere med den lignende tælling fra februar 2016, er antallet næsten halveret. Dengang fandt man 80 mennesker, som sov på gaden.\nTV 2 Lorry gik en tur med gadeplansmedarbejdere Katja Møller-Jørgensen.


Den lille klimaangst: Sådan taler du med dit barn om klimaforandringerne | Samvirke\nAf Christian Garde Foto: Getty Images 29. juli 2020\nDet er især truede dyr, der kan påvirke børn og gøre dem kede af det og urolige.\nKan vi tage op til isbjørnen med isterninger?\nDet er ikke unormalt, at bekymringer over klimaforandringerne kan gøre børn urolige. Det fortæller chefpsykolog i UngLiv.dk Marianne Schøler.\nDet især truede dyr, der kan påvirke børnene, siger hun.\n»Når et barn hører, at en isbjørn er ved at dø, fordi klimaforandringer får isen til at smelte, så bliver det både meget håndgribeligt og meget uhåndgribeligt på samme tid. De kan gå i panik og tænke, vi må rejse derop og give isbjørnene nogle isterninger,« siger hun til Samvirke.\nPsykologen giver her en række gode råd til, hvordan man som forældre kan tale med sit barn om klimaforandringerne.\n1) Tilpas informationsmængden til dit barns alder\nSom forældre bør man forholde sig til, hvor gammelt barnet er, og hvad det kan kapere at få at vide. Der er selvfølgelig forskel på, om det drejer sig om en 11-12 årig, som selv surfer rundt på de sociale medier og ser en masse ting, eller om vi har med en 5-6 årig at gøre.\nTal ærligt om problemerne, hvis barnet er bekymret. Barnet vil sandsynligvis reagere og måske blive ked af det, men barnet kommer videre, hvis du hjælper det med at rumme sine følelser. Lad være med at prøve at dække over virkeligheden, så børnene begynder at spinde deres egne historier. Børns fantasi kan være værre end virkeligheden.\n3) Giv håb\nFortæl, hvad I gør derhjemme for at passe på kloden og dyrene, og giv børnene alternativer til de mest skræmmende scenarier. Hvis børnene kommer og siger, at de er bange for at jorden er væk om 10 år, så sig ærligt, at det er en reel mulighed, at jorden bliver meget forandret, men at der er også er nogen, der taler om nogle andre muligheder.\n...oplever i høj eller meget høj grad, at deres barn er optaget af klimaforandringerne. 6% oplever i høj eller meget høj grad, at opmærksomheden omkring klimaforandringer gør deres barn overbekymret/urolig.\nKilde: Coop Analyse. Undersøgelsen er lavet blandt 189 forældre med børn i aldersgruppen 6-17 år.\n4) Hjælp barnet med at handle\nBørn kan med den rette viden blive meget klimabevidste i deres handlinger. Men de skal forstå betydningen af deres handlinger. Sig ikke bare "sluk lyset", men forklar, at I skal bruge strømmen til at lave aftensmad senere.\n5) Tag ansvar\nVis og forklar, at de voksne tager ansvar for problemerne. Det giver barnet ro. Det hjælper ikke barnet, hvis du siger: »Det hele nytter alligevel ikke noget«. Nogle gange har børn brug for, at forældre simpelthen siger. »Det skal du ikke spekulere på.«\nSe, hvad vi ellers skriver om: #klima, #angst, #forældre og #børn


folketidende.dk - Lolland og Falster samlet et sted - Forside - Underholdning - Musiknostalgi i X Factor: Her er fredagens sange\nMusiknostalgi i X Factor: Her er fredagens sange\nMartin fra Bandholm skal fredag synge en sang, som er ældre end ham selv.\nSangene i sæsonens andet liveshow tager seerne med tilbage til dengang, "X Factor"-dommerne blev født.\n23. februar 2017 kl. 14:47 Af /ritzau/\nOtte deltagere overlevede årets første liveshow i "X Factor" og er fredag klar til at synge sig endnu en tand videre i konkurrencen.\nOg det kommer til at ske med et godt miks af nostalgiske hitsange fra de gode gamle dage.\nSæsonens andet liveshow byder nemlig på temaet "Dommernes årti", og sangene i fredagens show tager seerne med tilbage til "X Factor"-dommernes fødeårti.\nDet betyder, at Mette Lindbergs grupper skal synge sange fra 1980'erne, Remees voksne deltagere synger numre fra 1970'erne og Blachmans unge deltagere kaster sig over hits helt tilbage fra 1960'erne.\nDe to tilbageværende grupper, Ladies With Attitude og fætrene VKation, skal synge to af 80'ernes største klassikere.\nVKation skal synge nummeret "Take on Me" af den norske popgruppe A-Ha, mens efterskoleveninderne kaster sig over Prince-nummeret "I Feel For You", der nok bedst er kendt i RnB-sangerinde Chaka Khans version fra 1984.\nI voksenkategorien synger alderspræsident Mike Beck nummeret "Moondance" af Van Morrison, Samanta Gomez får æren af at synge Rolling Stones-nummeret "Wild Horses", mens Morten Nørgaard bringer kærlighed ind i studiet med Bee Gees' "How Deep is Your Love".\nKonkurrencens yngste deltagere er også dem, der har skullet længst tilbage i tiden for at finde deres numre til fredagens liveshow.\nSangerinderne Mia og Chili skal synge numrene "California Dreamin" af The Mamas & Papas og "Train Song" af Vashti Bunyan. Derudover giver sangeren Martin sin version af Helen Shapiros "Fever".\nDet kommende liveshow sendes fredag aften klokken 20.00.


Vissenbjerg-Bred Vandværk > Forside\nGlasvænget 16, 5492 Vissenbjerg\nTlf. 6447 2828 (døgnvagt)\nKontortid hver onsdage fra kl. 13.00 til 16.00\nVandværket er blevet ramt af to typer pesticider desphenyl-chloridazon og DMS (dimethylsulfamid).\nPrøver taget på rentvandsafgang på vandværket ligger dog under grænseværdierne for begge stoffer.\nDen fastsatte grænseværdi er 0,10 mg/l. Desphenyl-chloridazon er målt til 0,04 mg/l og DMS er målt til 0,076 mg/l.\nDer tages løbende prøver på vandværket senest den 1. april 2019.\nAssens kommune, der er tilsynsmyndighed, har anbefalet vandværket fortsat at indvinde fra de to boringer hvorfra forureningerne stammer, og blande vandet med vand fra øvrige boringer, herved undgås overbelastning af boringerne.\nMed hensyn til Chloridazon har Miljøministeriet gennemgået flere studier omhandlende de sundhedsmæssige effekter af stoffet og fundet, at grænsen i drikkevand, med betydning for helbredet er 300 mikrogram/l for voksne og 50 mikrogram/l for børn, dvs. væsentlig over den officielle grænseværdi.\nVedrørende DMS: Miljøminister Jacob Ellemann-Jensen har i et samråd udtalt: "Det er vigtigt af fremhæve, at det i en vurdering fra Styrelsen for Patientsikkerhed lyder, at fundene ikke udgør en sundhedsrisiko."\nDer kan nu udsendes en SMS besked ved akutte vandbrud. Mobil telefon numre hentes automatisk fra en database.\nPå hjemmesiden her kan der til meldes eller afmeldes mobil telefon nr. Sker under menu punkt selvbetjening, følg derefter vejledningen. Man kan også tilmelde en e-mail adresse.\nUtætheder på ledningsnettet:\nAlle forbruger opfordres kraftigt til at orientere vandværket, hvis man har mistanke om utætheder på ledningsnettet.\nNår vandet har været afbrudt i kortere perioder vil der forekomme misfarvet vand efter afbrydelsen, det er ikke farligt, det der kommer ud, da det er okker, som har løsnet sig. Der er ikke andet at gøre, end at lade vandet løbe indtil det bliver rent igen. Rens eventuelt si på vandhaner.\nDer søges efter vandspild, oplys derfor meget gerne hvis der observeres vand på steder hvor det ikke burde kunne forekomme. Alt vandspild er unødvendigt ressource spild. Vandværket giver en flaske god rødvin, hvis en oplysning fører til fund af lækage.\nAflæsning af vandmåler.\nVandværket foretager fjern-aflæsning af vandmålerne pr. 31. December kl. 24.00. Denne aflæsning bruges til årsregnskabet.\nVandmålere aflæses hvert kvartal.\nVandværket opfordrer alle forbrugere til at aflæse deres vandmåler mindst een gang om måneden.\nVandværket opfordrer forbrugere der ikke er tilmeldt betalingsservice om at gøre dette, da det er med til at gøre administrationen billigere.\nNu kan du søge ledningsplan her på siden, hvis du går op under "information", og vælger "søg ledningsplan".\nKontroller din vandmåler, og hvis der står "Leak" er det fordi du har en utæthed eller et ledningsbrud, og så er det med at komme ud af starthullerne, og få en smed til at efterse vandinstallationen.\nEftergivelse af vandspild:\nHar der været en lækage fra en skjult installation, kan der søges om eftergivelse af vandspildet.\nLækagen skal være sket i en privat bolig, Vandspild fra en erhvervsejendom kan ikke eftergives. Der skal være tale om en skjult lækage. Forbrugeren skal være uden skyld i lækagen. Det skal dokumenteres, at skaden er udbedret af et VVS-firma. Forbrugere skal betale en selvrisiko på 300 kubikmeter samt det anslåede årlige forbrug. Ansøgningsskema kan rekvireres på vandværket.\nRapporter venligst hvis der observeres en brandhane uden plombering.


Find kærligheden: par søger kvinde I Korsør på nettet. Dating for ældre og unge — dk.adults-dating.com\nNavn: Rolf/ Alder: 21 år/ Vækst: 159/ Vægt: 61\nEn kvinde skrev: Hej, vil du ikke tage et billede af mig og en fyr, der knepper? Sexdating You are here: Home / Ukraine Dating Free Koge Ukraine Dating Free Koge Published on by admin Som Hitch ville sige: “Gå med hvad er annonceret til at afstå fra at få de resultater, få Pandoras æske er.\nNavn: Ragna/ Alder: 25 år/ Vækst: 156/ Vægt: 59\nDette vil vi gøre med afsæt i en historisk analyse af internetdatingens historie for gennem denne at give en forståelse for de særegne betingelser, som kærligheden er underlagt i dag, og for at vise, at mediet og samfundet har en stor indflydelse på selve måden, vi dater på. På den måde kan vi matche dig med andre singler, der har de værdier, du værdsætter.\nNavn: André/ Alder: 36 år/ Vækst: 172/ Vægt: 53\nDet handler om at udleve ukomplicerede, uforpligtende, men stadig indholdsrige forhold til glæde for alle og uden at skade nogen. Og hvis du blev træt af os i Kobe, er der heldigvis ikke så langt til Susanne i Kyoto😄 Hehe jeg glemmer tit min dagbogs blog, men nu hvor du har mindet mig om den får jeg nok snart oversat noget mere.\nNavn: Didrik/ Alder: 21 år/ Vækst: 172/ Vægt: 53\nStadig flere bruger dog sociale netværk som Facebook, Myspace, Twitter og meetyourmessenger til at chatte med andre mennesker. Sidsnævnte Anna Willsdatter er afgået ved døden og efterlod sig 3 umyndige børn.\nNavn: Rigmor/ Alder: 26 år/ Vækst: 161/ Vægt: 50\nMåske han blev sur over jeg ikke ville sexe… Jeg synes generelt ikke, at der var så meget fis i ham på anden date. Auto-fornyelse er lig med nul huller i beskyttelsen - din licens fornys automatisk, før den udløber helt, og sikrer beskyttede enheder på alle tidspunkter.\nNavn: Mimmi/ Alder: 35 år/ Vækst: 153/ Vægt: 77\nCreate A Free Profile On With Over 110,000 Members It s Easy To Someone Amazing Truly Club: People By State odense You are tired being alone? Denne datingside har over 43.\nNavn: Daniel/ Alder: 38 år/ Vækst: 157/ Vægt: 56\nOmrådet for hjælpsomme mennesker og rejser ligger i det nederste, højre hjørne, og symboliserer dit netværk, kunder/klienter, rejser, udlandsforbindelser samt den støtte du oplever fra venner og bekendte. Godkendelse af betalingstransaktionen 17.\nNavn: Rikki/ Alder: 19 år/ Vækst: 161/ Vægt: 61\nGå ud og spise, gå i biografen, gå ture med, tage på ferie sammen med, græde ud ved – stort set alt. Kong Øl 24/08/10 17:59 Har en del tid efter arbejde gamer kun fordi jeg ikke har andet og give mig til.\nNavn: Tasha/ Alder: 34 år/ Vækst: 165/ Vægt: 75\nGratis norske sider; Dating unge; Bedste danske Hvorfor bruger folk single. Derfor har vi ikke brug for 50+ mere - Som I skal have tak for!\nNavn: Malthe/ Alder: 32 år/ Vækst: 180/ Vægt: 72\nPå denne side finder du ærlige anmeldelser af udenlandsk agenturer (også kaldet postordre brides sites), der specialiserer sig i at få dig til at møde smukke russiske piger, der er interesseret i ægteskab med vesterlændinge. Vil helt sikkert skiller sig ud, og du kan endda opleve, at på nogle områder kinesiske piger stopper for at tage billeder af dig, hvis du ikke har set vesterlændinge før.\nNavn: Jack/ Alder: 28 år/ Vækst: 153/ Vægt: 61\nDet bedste ville være at oprette en konto/bruger hos Odnoklassniki. Fremtidens dating foregår på en app på din telefon.\nNavn: Kathrine/ Alder: 25 år/ Vækst: 160/ Vægt: 75\nThe brainchild of James Randall, Activate Your Glutes gives users the ability to track daily exercise progress. Som prikken over i'et har vi indbygget vores egen messenger, så uanset om du søger en date, en sommerflirt eller bare nogle at chatte med, så er Hotflirt stedet for dig.\nNavn: Povl/ Alder: 21 år/ Vækst: 176/ Vægt: 53\nFå en spændende Oplys KUN hjemmeboende børn. Those were the days.\nNavn: Kell/ Alder: 35 år/ Vækst: 170/ Vægt: 62\nDesuden er hun en levende legende inden for "Melodi Grand Prix". Læs mere i Nyheder.\nNavn: Agnete/ Alder: 34 år/ Vækst: 156/ Vægt: 64\nDu genfinder også hurtigere tilbage din fysiske form, fødslen bliver nemmere og aller mest vigtigt. Hvis du synes, at du er i den samme situation, gå på!\nNavn: Valentine/ Alder: 39 år/ Vækst: 170/ Vægt: 57\nNår du melder dig til hos PartnerMedNiveau, skal du angive om du er interesseret i en partner med børn, og om du selv har børn. Så frem med webkameraet og kom igang med de hyggelige samtaler.\nNavn: Arthur/ Alder: 22 år/ Vækst: 154/ Vægt: 67\nFor det hænger unægtelig sammen, og kan efter min mening ikke skilles ad. Hvis man er heldig, kan man finde en ledig plads i det Marokkanske værelse hvor der er hængende lamper og flotte tæpper.\nNavn: Tiana/ Alder: 25 år/ Vækst: 177/ Vægt: 70\nVil du blive møde, men inden der eventuelt forhold. Albumen teatime comes from the bud of the repast put.\nNavn: Aamund/ Alder: 34 år/ Vækst: 174/ Vægt: 79\nKan jeg regne med ham/hende? Peter Svarre har været tilknyttet firmaet, der har designet brugergrænsefladen for Mobile Pay].\nNavn: Vibeka/ Alder: 29 år/ Vækst: 166/ Vægt: 72\nKidney Health: Wet helps to take your embody by ensuring the decorous running of your lymphatic arrangement and kidneys. Mange potentielle matches I de tidlige stadier når du dater på nettet.\nNavn: Hans/ Alder: 27 år/ Vækst: 166/ Vægt: 56\nKurset består af 3 online moduler og Maj er så sikker på sit produkt at hun giver 100% tilfredshedsgaranti. Du kan ogs tilmelde dig SMS-service, s du fx kan f en SMS, nr du har ny post p dating.\nNavn: Steen/ Alder: 28 år/ Vækst: 157/ Vægt: 53\nLÆS OGSÅ Her er nogle af de mange grunde til, at han elsker dig Galleriet fortsætter efter annoncen 3. Udgangspunktet for sikkerheden ved OL er den kollektive erindring, der knytter sig til en række tidligere OL, særligt tragedien i München i 1972.\nNavn: Özlem og Öznur/ Alder: 35 år/ Vækst: 151/ Vægt: 67\nInterscalen og russiske kontaktannonser brakial pleksusblokadekan være assosiert med tiazider. Nu hvor vi kender forskellen på mail order brides og de oprigtige russiske kvinder som man kan finde online, så lad os komme i gang.\nNavn: Steen/ Alder: 25 år/ Vækst: 174/ Vægt: 61\nDanske piger var der ikke meget ved Før jeg mødte min kære havde jeg ikke meget held med kærligheden. Det var helt dejligt at være populær blandt pigerne for en gang skyld!\nNavn: Carrie/ Alder: 18 år/ Vækst: 157/ Vægt: 63\nDet er også vigtigt, at du er opmærksom på den viden du får om din chatven - og vær opmærksom på, om han/hun modsiger sig selv eller ændrer sin historie når I chatter. Altså man kan se ting helt ned på atomar skala og operere med det, det er vildt sejt!\ndating site nl, single dating sites, gratis online daten, gratis online dating belgie, 100 gratis datingsite, dating on line gratis, dating sites i danmark, datingsite oudere vrouwen, belgie dating site, dating site com, date singles online, sex dating questions, betaalde datingsites, datingsider beste, datingsider norge, chat and dating site, bra datingsider, ukrainske dating sider, online free dating, netdating guide, gratis daten zonder te betalen, asian dating site, test av dating sider, mænd på netdating, singles dating sites, website dating online


Han blev lovet 14 dages ansættelse: Nu har Peter været hos smeden i 40 år | Thy-Mors LigeHer.nu\nPeter Jensen, til venstre, har været 40 år hos Thorup Smed A/S, der i dag drives af Martin Mikkelsen. Privatfoto\nPeter Jensen kan se tilbage på en lang karriere i virksomheden\n05. januar 2022 kl. 21:12\nTHORUP: 1. januar kunne Peter Jensen fejre 40-års jubilæum hos Thorup Smed A/S. Han kan således se tilbage på en lang karriere i virksomheden, hvor han gennem årene som smed har beskæftiget sig med både VVS og opbygning af specialmaskiner.\nDa Peter Jensen trådte ind hos Thorup Smed A/S første gang lige efter nytåret i 1982 havde han ikke drømt om, at han fyrre år senere fortsat arbejdede samme sted. Den tidligere ejer Anton Mikkelsen lovede ham nemlig kun 14 dages ansættelse. Ikke desto mindre kunne han altså med årsskiftet fejre 40-års jubilæum.\nI de første 22 år hed Peter Jensens arbejdsgiver Anton Mikkelsen, og i disse år arbejdede Peter Jensen mest med VVS.\n- Peter var og er fantastisk god til at snakke med kunder og opbyggede hurtigt en stor og trofast kundekreds, som altid spurgte efter ham, når de ringede til Thorup Smed A/S. Hans rolige facon satte kunderne stor pris på, og den dag i dag ringer kunderne stadig til Thorup Smed A/S og spørger efter Peter Jensen, hedder det i pressemeddelelsen.\nI 2004 overtog Martin Mikkelsen Thorup Smed A/S efter sin far, og herefter satsede virksomheden på konstruktion af specialmaskiner, en produktion som startede under Anton Mikkelsen. Det betød, at Peter Jensens arbejdsområde hen ad vejen skiftede fra VVS opgaverne til konstruktion af specialmaskiner.\n- Peter har fulgt med denne udvikling på bedste måde. Han går til alle opgaver på sin omhyggelige facon og er fantastisk god til at indgå i det teamwork, det er at opbygge en specialmaskine. Der er ingen tvivl om, at Peter gennem årene har bidraget meget positivt til virksomheden med sin store håndværksmæssige kunnen, erfaring og personlighed. Det er en stor gevinst for Thorup Smed A/S, at han er en del af teamet, og han præger hverdagen med sin omhyggelighed, positive indstilling og gode humør, siger Martin Mikkelsen i pressemeddelelsen.\nPeter Jensen bor i Thisted med sin kone Lene.


Gode råd om el før du køber hus - Hus & Have Avisen\nHome > Huset > Gode råd om el før du køber hus\nJeanet Gugic, 2 år ago 2 min read 553\nDet er vigtigt, at du tjekker elinstallationerne inden du køber hus.\nEn gennemsnitlig dansk bolig får skiftet tapet 17 gange, mens den kun får skiftet elinstallationer én gang. Det er værd at tænke på, når du køber bolig. Det er vigtigt, at du får tjekket elinstallationerne, inden du køber hus.\nFå elinstallationerne tjekket inden du køber hus\nDu skal især være opmærksom, hvis du kigger på et ældre hus, der er blevet moderniseret eller bygget om af en gør det selv-mand.\nEt sænket loft, der er lavet uautoriseret, kan skjule et virvar af ledninger og sjuskede samlinger. Og hvad stiller man op med elinstallationerne i en væg, der skal rives ned, når man ikke kender reglerne?\nNår du står med skødet i hånden, har du ansvaret for alle installationerne inden for el, gas, kloak og vand. Det kan være svært at få sælger til at betale for udbedringen af en fejl, man først opdager bagefter.\nGode spørgsmål at stille sig selv, når man kigger på ny bolig\nEr der tegn på sjusket gør-det-selv arbejde? For eksempel kabler der ikke er fastgjort, afbrydere og stikkontakter der ikke er fastgjort, eller der er anvendt materiel som typisk ikke anvendes i en bolig. Er der brugt almindelige lampeledninger til uden dørs el?\nHvis du vil undgå at hænge på ansvaret for fejl i elinstallationerne, skal du tegne en ejerskifteforsikring. For at tegne en ejerskifteforsikring er det obligatorisk at få foretaget et eleftersyn.\nHvis du ikke ønsker at tegne en ejerskifteforsikring, og er det mindste i tvivl om elinstallationernes tilstand, bør du lade en autoriseret elinstallatørvirksomhed kigge på installationerne inden hushandlen.\nDu kan eventuelt aftale, at sælger betaler en del af udgiften.\nLæs også om renovering af huset her. Flyt ind med god energi.\nDerfor skal du passe godt på husets tag – læs her.\nSådan bruger du din gasgrill sikkert\nFå mere plads med en SMARTSENG\nBjarne Stæhr, 7 måneder ago 1 min read\nSå meget nedbør kommer i din tagrende


TEST: Jaybird Freedom 2 – En værdig toer med godt greb\nTest : Jaybird Freedom 2\nJaybird fik høvl for deres forrige Freedom-hørepropper, primært grundet dårlig pasform. De små propper faldt slet og ret ud af ørerne. Jaybird har lyttet til kritikken og sendt Freedom 2 på gaden.\nÆndringerne i forhold til forrige model er minimale, men på visse områder ganske afgørende. Her betyder især den større silikonevinge, at de nu bliver siddende, hvor de skal – en ret vigtig egenskab for fitness-hørepropper. På selve kablet er der også sket en ændring. En smart løsning gør, at du nu kan afkorte ledningen i nakken.\nDesværre har Jaybird ikke ændret på den indbyggede fjernbetjening, som også indeholder batteriet. Det giver dig stadig kun fire timers spilletid, medmindre du klipser et ekstra batteri på, hvilket gør fjernbetjeningen alt for stor og tung. Beklager, men det er bare en dum løsning.\nHeldigvis er lydkvaliteten god. Den virker måske først lidt flad, men installér den dedikerede app, og du kan nu justere profilen, så den passer bedre til den type musik, du foretrækker.\nI forhold til prisen er det et stort plus, at der er tænkt over dette, og det vidner om, at Jaybird heldigvis også ser god lyd som et parameter i denne kategori.\nJaybird Freedom 2 er en videreudvikling af et par velspillende hørepropper, der desværre havde en ret skidt pasform. Nu bliver de siddende i ørerne og kan med rette anbefales som et værdigt bud på hørepropper til træningsbrug. De er solidt bygget, spiller godt og bliver nu også siddende, hvor de skal.\nDet eneste reelle kritikpunkt er batteriet, der stadig er for lille. Løsningen med at udvide via et ekstra batteri er bare ikke god. Husker man at holde det opladet, burde det dog ikke være et større problem.


DANNEMARE, MYTIKA`S VERDEN – MYTIKA\nDette blog indlæg vil omhandle selve MYTKA´s verden.\nMytika foregår i “vikingetidens Danmark”, kaldet “Dannemare”, hvor de gamle myter og sagn er sande. Dannemare er et sammensurium af en tid, der fanger vikingetidens ånd, og Dannemare er blot et landområde i menneskenes verden, kaldet for Midgård: En verden, hvor guderne i Asgård og Jætterne i Jotunheim rent faktisk eksisterer; hvor vætter og sortfolk er en trussel for befolkningen i de små bygder ved kysterne; hvor trolde og ellefolk bor i de store, vilde skove og under de rullende bakkedrag.\nDe fleste mennesker bor i små bysamfund i bygderne, men der er også dem som foretrækker livet som nomade. Hvad enten man vælger at drage på togt med Ragnar Lodbrog, indgå som svend i Harald Blåtands eller Svend Tveskægs hird, eller lede efter forsvundne skatte fra bronzealderen, så er alt dette muligt i Dannemare.\nSelve Dannemare består af Danmark som vi kender det, samt Skåne i sverige og Slesvig i Tyskland. Indenfor disse grænser er der ni store jarledømmer, hver hersket af en Jarl: Waendil i nord, Hardalan ud til vesterhavet i det vestlige Iuthland, Iuthaer i det østlige Iuthland, Sillende i det sydlige Iuthland ved Dannevirke, Saxiona i det syd-østlige Iuthland, Fionia midt i kattegat, Siolundi på Sealand, Skoeneg i det sydlige Svearheim, og til sidst øriget Burgenda-Falstriami det sydlige Østersøen. Jarledømmerne har deres interne magtkampe og intriger, men er på trods af dette enige om en fælles tunge, der også binder de ni Jarledømmer sammen, når fjender udefra “banker på døren”.\nBogen fokuserer på menneskets samfund, som vi mener, det kunne se ud i en mytisk verden. Spillet involverer en lang række historiske personer, plukket ud af tid og sted, og indsat i det mytiske Dannemare. Samtidig er der et betydeligt fokus på, hvordan vikingerne virkelig levede deres liv. Dette inkluderer gudetro, dagligdagsliv, leveregler, sprog gloser, handel, ry og rygte samt naturligvis overtro.\nUdover menneskene selv, er Dannemare præget af en række væsener med overnaturlige evner, fælles refereret til som vætter. De hører især til i de dybe skove og moser og i ubeboet græsland:\nSortfolk er mennesker eller vætter besudlet med jætteblod. Denne blodsblanding udmønter sig ofte i mutationer, de har en grønlig hud og deres blod sort. Der findes tre typer af sortfolk: De mindste er Kvaser, kujoner der kun angriber når de er i stort overtal. Turser, der i statur og størrelse minder om bestiale mennesker. Riser, lige så høje som en gård og i stand til at rive en mand over i to med deres frygtelige styrke.\nTrolde er farlige væsener, der er en del af naturen. De kan gemme sig i sten, floder og skove, inden de pludselig kommer og tager deres ofre. Trolde forbytter nogle gange deres egne børn med menneskebørn.\nEllefolk er mange forskellige former for vætter; halvt skabt af naturen, halvt kødeligt væsen. De er uforudsigelige og besidder mægtige kræfter, og kan være gode såvel som farlige. Om Ellefolket fortælles mange historier, hvor især unge mænd bliver fortryllet af ellekvinder og herefter rammes af vanvid, eller danses til døde.\nVilde dyr: Bjørn, ulv og los lever i naturen, sammen med andre og farligere væsener. To sådanne eksempler er Vinterulve der er store, stærke og intelligente dyr, med kræfter over kulde og mørke, og skoffin, et væsen der er en blanding mellem en kat, hund og ræv, og hvis blik kan forvandle sine fjender til sten.\nDødninge: Der er mange dødninge der gør Dannemare usikker. Nogle har en fast fysisk form, mens andre tager en ren luftig, æterisk form, nogle manifesterer sig af sig selv, andre hidkaldes af troldkraft. Nogle beskytter gravhøje, imens andre søger blodhævn. Uanset dødningens form og formål, er dødninge altid farlige fjender.\nDannemare er blot et landområde i menneskenes verden, også kaldet for Midgård. Ud Over midgård, findes der fire andre “ovenjordiske” verdensplaner. Disse inkluderer Asgård – Aser-gudernes hjem, som ligger højt placeret over resten af verden; Jotunheim – Jætternes land, der ligger øst for havet der omkranser Midgård; Vanarheim – beliggende vest for Asgård, hvorfra Vanar-guderne kommer; Alfheim – Hvor guden Frej hersker og hvorfra lysalferne stammer. Udover de fire “ovenjordiske” planer, findes også de fem “underjordiske” planer. Disse planer inkludrer: Svartalfheim – Svartalfernes og dværgenes hjem, bestående af mægtige miner og enorme, underjordiske sale; Niflheim – Beliggende under jorden og imod nord, og hjemsted for dragen Nidhug og dens artsfæller; Helheim – Dødsguden Hels domicil beliggende i Niflheim, i hvis mægtige sale de døde vandrer rundt; Niflhel – Hvor de uheldige sjæle, som straffes i Hel bliver ført til; Muspelheim – Syd for verdenen, ligger dette urland, bestående af kaos og flammer, hvis uhørte beboere venter tålmodigt på ragnarok.\nUdkast til billede over “de ni (ti) planer” i MYTIKA. Her ses Midgård omringet af Midgårdsormen.\nMYTIKA systemet →


Bold og børs | Information\nJens Andersen har skrevet biografier om både Tom Kristensen, Tove Ditlevsen og H. C. Andersen, men lur mig, om ikke den, det har moret ham mest at skrive, er den nye om fodboldspilleren Frank Arnesen. Den sprudler i al fald af researchfornøjelse og fortælleglæde. Ikke siden Tips-Bladets Per Høyer Hansen har der været en så begavet fodboldkronikør, men Jens Andersen har da også selv en fortid som spiller på AB's førstehold.\nMange har haft lyst til at biografere netop Frank Arnesen, nok fordi det er en Aladdin-historie om en ung mand, som var med i udkanten af slumstorm, hippiebevægelse, Gasolin og alt det der (og tilmed så godt ud a la Mick Jagger). Han var selv en habil sanger, men alligevel mere til bold mellem Christianshavns volde og i Fremad Amager.\nDer har bare været et problem: Frank Arnesen gider ikke lade sig interviewe mere. Det er lettere at få et interview med statsministeren eller en af de kongelige.\nHan er kommet højt på strå som big shot i Londonklubben Chelsea, vil de sige ude på Amager. Sandheden er snarere, at han har fået mere end nok af avisomtale. 'Det talende vandfald' synes ikke, det er sjovt mere.\nSå har Jens Andersen selvfølgelig opsøgt en masse personer, som har været eller er tæt på Frank Arnesen samt læst en hulens masse bøger og avisartikler, herunder britiske. Hovedkilder er bl.a. Arnesens forældre, der stadig bor i den gamle lejlighed på Christianshavn, som der blev råd til, da faderen vandt en formue i tips.\nJens Andersen har kvitteret for tilliden ved at gå i mange detaljer, også for mange, synes jeg. Det har trods alt begrænset interesse for andre end hardcorefans, hvordan lilleputterne klarede sig i deres kampe i gamle dage, eller hvordan det gik, da Fremad Amager anno dazumal mødte Holbæk.\nTil gengæld er det interessant at høre, hvordan han og vennen Søren Lerby fik deres fodboldopdragelse i hollandske Ajax, som de blev solgt til som teenagere.\nDe blev indpodet vindermentalitet, en mangelvare i dansk fodbold dengang, og de oplevede, hvordan de blev hundset med af de etablerede spillere, et i virkeligheden ret brutalt, militært system, som de senere praktiserede på Sepp Pionteks landshold. De yngste skulle holdes nede, så de senere kunne give den hele armen. Livet som professionel i flere af Europas store klubber var for Arnesen også brolagt med skuffelser, når knæet gik i stykker, eller han blev placeret på reservebænken.\nDet, der virkelig rykker som nyt stof i bogen, er slutafsnittet om Frank Arnesens kamp i den nu globaliserede fodboldverden, hvor russiske, arabiske og amerikanske milliardærer har købt sig ind i europæiske storklubber. Her har Amagergerdrengen tilkæmpet sig en fremtrædende rolle. Skønt en strålende dribler stod han trods alt i andet geled på landholdet efter målscorere som Michael Laudrup og Preben Elkjær og anføreren Morten Olsen, men i dag er han den af drengene fra dengang, som er nået længst i det internationale fodboldhierarki, hvor der jongleres med millionbeløb og fyres fra hoften, når ledelser og trænere er uenige, og når klubejeren pludselig selv vil købe eller fyre en spiller. Frank Arnesen, som i sin tid hentede den unge Ronaldo til Europa, er i dag talentspejder med administrativt ansvar for 150 engelske drengespillere og samtidig med et ubestemmeligt sted i topledelsen som klubejeren, oligarken Roman Abramovitjs', betroede mand. Arnesen går for at være en strålende fodboldpædagog for de unge og for at have en særlig kenderevne til at vurdere et spillerindkøb.\nJens Andersen rejser så implicit det eksistentielle spørgsmål, om legen er blevet afløst af en rædsom alvor, som har gjort den før så glade knægt til en tilknappet alvorsmand? Men det er jo ikke sikkert. Måske er Frankie Boy som den 'kamptyr', han er, lige der, hvor han gerne vil være: Midt i begivenhedernes centrum og kampens hede.\nFrank AndersenFrank ArnesenJens AndersenMichael LaudrupMick JaggerMorten OlsenPreben ElkjærSepp PiontekSøren LerbyTom KristensenTove Ditlevsen